સવારના સાત વાગ્યે મોટી પુત્રવધૂ ચાનું થર્મોસ લઈને આવી. આંખનું મટકું માર્યા વિના પસાર કરેલી રાતને આવા બહારી અવલંબનની જરૂર ખરી. એણે મનીષને ઉઠાડી એની સાથે ચા પીધી. પુત્રે હૉસ્પિટલના સોફા પર જ રાત પસાર કરી હતી. સવારે નવ વાગ્યે ડૉ. ગરીબા યુનિટમાં આવ્યા. મોનિટર બેન્કના ડેસ્ક પર રાખેલા બધાં મોનિટર એમણે તપાસ્યા. ચાર નંબરનું મોનિટર કંઈક જુદા જ સંકેતો બતાવતું હતું. એ ચાર નંબરના યુનિટમાં ગયા. માતા અને પુત્ર ત્યાં બેઠાં હતાં. ડૉક્ટરે શરીરનું તાપમાન લીધું. થર્મોમીટર 92 ફેરનહીટ બતાવતું હતું. હાર્ટ-રેટ સીત્તેરથી નીચે જવા લાગ્યો હતો. બ્લડપ્રેશર ઘટીને 70-72 પર પહોંચી ગયું હતું. એમને ધીરેથી દેવીબહેનને કહ્યું : ‘પેશન્ટ ઈઝ સ્લોવલી સિંકિંગ ડાઉન.’